《饮通幽园》
宋代·赵汝燧

典却身上鹔鹴裘，买酒领客寻清游。欲洗胸襟尘万斛，快上青云展秋眸。

晴沙翳天风动地，挈壶卷席移通幽。一沼镜净清可掬，千竿玉立尘不留。

拒霜两岸花烂熳，红蓼错杂争开秋。人生适意未易得，痴儿了事何时休。

陶写岂必在丝竹，山有鸣禽水游鯈。酒酣题蕉竞新句，景物辟易困雕搜。

一梳凉月插空碧，楼头暮角催归驺。双桂馀葩尚堪摘，便道肯访勿剪不。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。